Sisäministeriö

Hallinto- ja kehittämisosasto

Sisäministeriön lausuntopyyntö 26.6.2018; Eurooppalaisen ajoneuvo- ja ajokorttitietojärjestelmästä tehdyn sopimuksen (EUCARIS) hyväksyminen ja voimaansaattaminen (SMDno-2018-1324)

Liikenne- ja viestintäministeriön lausuntopyyntö 25.6.2018; Hallituksen esitys eduskunnalle eurooppalaisesta ajoneuvo- ja ajokorttitietojärjestelmästä tehdyn sopimuksen (EUCARIS) hyväksymiseksi ja voimaansaattamiseksi (LVM/813/03/2018)

Lausunto Eurooppalaisen ajoneuvo- ja ajokorttitietojärjestelmästä tehdyn sopimuksen (EUCARIS) hyväksymiseen ja voimaansaattamiseen (LVM HE luonnos)

Sisäministeriön hallinto- ja kehittämisosasto on pyytänyt rajavartio-osastolta eli Rajavartiolaitoksen esikunnalta lausuntoa otsikossa mainittuun asiaan liittyen. Liikenne- ja viestintäministeriö on laatinut luonnoksen hallituksen esitykseksi EUCARIS-sopimuksen hyväksymiseksi ja voimaansaattamiseksi. Liikenne- ja viestintäministeriö on pyytänyt lausuntoa myös suoraan Rajavartiolaitokselta. Tämä lausunto lähetetään myös liikenne- ja viestintäministeriöön.

Rajavartio-osasto katsoo Suomen liittymisen EUCARIS-sopimukseen perustelluksi ja tarkoituksenmukaiseksi, koska sopimukseen liittyminen tehostaisi tietojen vaihtamista sekä edistäisi rajat ylittävän rikollisuuden torjuntaa.

Rajavartio-osasto tuo esille seuraavia seikkoja EUCARIS-sopimukseen liittyen.

Yhteyspisteiden lukumäärä

EUCARIS-sopimukseen liittyneet valtiot voivat kansallisesti päättää, miten palveluihin liittyminen toteutetaan: onko valtiolla käytössä yksi vai useampi yhteyspiste ja miten näissä tilanteissa informaatio kiertää kansallisesti.

Tällä hetkellä Suomessa on riippuen järjestelmästä joko yksi tai kaksi yhteyspistettä. Muutoin yhteyspisteitä on yksi, mutta poliisilla on oma yhteyspiste Prüm-VRD -järjestelmään. Tältä osin hallituksen esityksen luonnoksessa tuodaan esille, että keskustelut poliisin Prüm-VRD -järjestelmän yhteyspisteen siirtämisestä EUCARIS-järjestelmän kautta tehtäväksi on aloitettu.

Kansallisten viranomaisten yhdenvertaisuuden varmistamiseksi rajavartio-osaston näkemyksen mukaan olisi tarkoituksenmukaisinta, että Suomessa olisi käytössä yhden yhteyspisteen järjestelmä. Tämä myös selkeyttäisi sitä, kenen vastuulla on järjestelmän mukaisten tarkistusten ja lokitietojen säilyttäminen.

Järjestelmän tietoihin oikeutetut tahot

Rajavartio-osasto tuo esille huolensa siitä, miten sopimuksen ja sitä täydentävän pöytäkirjan sanamuotoja tulkitaan sen osalta, ketkä voivat saada pääsyn järjestelmässä vaihdettavaan informaatioon.

EUCARIS-sopimusta tarkentavan pöytäkirjan 8 artiklan 2 kohdan mukaan suora pääsy järjestelmän tietoihin on rajattu kunkin osapuolten rekisteröinnistä vastaaville keskusviranomaisille. Saman artiklan 4 kohdan mukaan kansalliset poliisi-, tulli- ja syyttäjäviranomaiset ja kansalliset turvallisuusviranomaiset saavat pyytää tietoja EUCARIS-järjestelmästä rekisteröinnistä vastaavien keskusviranomaisten kautta 2 artiklan 2 kohdan i)-iii) alakohdissa mainittujen tarkoitusten täyttämiseksi. Näitä tarkoituksia ovat:

i) varmistaa, että osapuolten ajoneuvo- ja ajo-korttitietojen keskusrekisterit ovat paikkansapitäviä ja luotettavia;

ii) avustaa yksittäisten valtioiden lakien vastaisten rikosten torjuntaa, tutkintaa ja syytteiden nostamista ajokortteihin, ajoneuvojen rekisteröintiin ja muiden ajoneuvoihin liittyvien petosten ja muun rikollisuuden alalla;

iii) vaihtaa nopeasti tietoja, jotta asianmukaiset viranomaiset pystyvät tehostamaan osapuolten kansallisten säännösten mukaisten hallinnollisten toimien toteuttamista.

Sopimuksessa eikä sitä tarkentavassa pöytäkirjassa ole nimenomaisesti mainittu Rajavartiolaitosta tietoihin oikeutettuna viranomaisena. Kysymys onkin siis siitä, tulkitaanko Rajavartiolaitos sopimuksessa tarkoitetuksi kansalliseksi turvallisuusviranomaiseksi.

Rajavartiolain (578/2005) 3 §:n mukaan Rajavartiolaitoksen tehtävänä on rajaturvallisuuden ylläpitäminen. Rajavartiolaitos toimii rajaturvallisuuden ylläpitämiseksi yhteistyössä muiden viranomaisten sekä yhteisöjen ja asukkaiden kanssa. Rajavartiolaitos vastaa yhteistyöstä Euroopan raja- ja merivartioviraston kanssa ja huolehtii tehtäviinsä kuuluvasta kansainvälisestä yhteistyöstä. Tämän lisäksi Rajavartiolaitos suorittaa erikseen säädettyjä valvontatehtäviä sekä toimenpiteitä rikosten ennalta estämiseksi, paljastamiseksi, selvittämiseksi ja syyteharkintaan saattamiseksi yhteistyössä muiden viranomaisten kanssa. Rajavartiolaitos suorittaa myös poliisi- ja tullitehtäviä, etsintä-, pelastus- ja ensihoitotehtäviä sekä osallistuu sotilaalliseen maanpuolustukseen.

Rajavartiolain 20 §:n mukaan Rajavartiolaitos valvoo kuljettajien ajokuntoisuutta ja ajoneuvojen liikennekelpoisuutta sekä tieliikennelain (267/1981) säännösten noudattamista rajanylityspaikalla. Rajavartiolaitos huolehtii yleisen järjestyksen ja turvallisuuden muustakin ylläpitämisestä rajanylityspaikalla silloin, kun poliisi on estynyt sitä tekemästä.

Laissa liikenteen palveluista (320/2017) Liikenneasioiden rekisteriä koskevan V osan 3 luvun 6 §:n mukaan Liikenteen turvallisuusvirastolla on salassapitosäännösten estämättä oikeus luovuttaa rekisteristä toiselle viranomaiselle sellaisia tietoja, jotka ovat välttämättömiä sille laissa säädettyjen tehtävien hoitamiseksi. Liikenteen turvallisuusvirasto ei saa kuitenkaan luovuttaa sellaisia salassa pidettäviä tietoja, jotka se on saanut rikos- tai sakkorekisteristä, ellei muualla laissa ole toisin säädetty.

Hallituksen esityksen luonnoksessa ei ole tuotu esille, mitkä viranomaiset määriteltäisiin Suomessa kansalliseksi turvallisuusviranomaiseksi tai mitkä ovat niitä seikkoja, joiden perusteella kansallisen yhteyspisteen pitäisi tehdä päätös viranomaisen oikeudesta saada järjestelmän kautta tietoa.

Rajavartio-osaston näkemyksen mukaan, Rajavartiolaitos tulisi kansallisesti tulkita järjestelmän mukaiseksi kansalliseksi turvallisuusviranomaiseksi ottaen huomioon Rajavartiolaitokselle säädetyt tehtävät. Näin ollen Rajavartiolaitokselle tulee sallia poliisin ja Tullin tavoin tietojen hankkiminen EUCARIS-järjestelmän välityksellä muista sopimusvaltiosta.

Rajavartio-osasto esittää, että joko laissa, jolla sopimus ja sitä täydentävä pöytäkirja hyväksytään, tai myöhemmin säädettävässä valtioneuvoston asetuksessa, jolla laki saatetaan voimaan, todetaan, että Rajavartiolaitos on sopimuksessa tarkoitettu kansallinen turvallisuusviranomainen. Tämä toteamus on rajavartio-osaston näkemyksen mukaan tarpeellinen sen varmistamiseksi, että Rajavartiolaitos on oikeutettu sopimuksen mukaiseen tietojen vaihtamiseen kansallisen yhteyspisteen tai kansallisten yhteyspisteiden kautta.

Rajavartiolaitoksen apulaispäällikkö

Kenraalimajuri	Ilkka Laitinen

Ylitarkastaja

Varatuomari	Jenny Kaarnasaari

Asiakirja on sähköisesti allekirjoitettu asianhallintajärjestelmässä. Rajavartiolaitos 24.08.2018 klo 12:10. Allekirjoituksen oikeellisuuden voi todentaa kirjaamosta.

JAKELU	SM / HKO LVM
TIEDOKSI	RVL / raja- ja meriosasto RVL / tekninen osasto RVL / oikeudellinen osasto